ከኢሕአዴግ በኋላ ኢትዮጵያ ምን ዓይነት ሥርዓት ያስፈልጋታል? ምን ዓይነት ተቋማት መገንባት አለባቸው? የአገሪቱ ህልውና እንዴት ይጠበቃል? ወዘተ. በሚሉት ዓበይት ጉዳዮች ላይ ሳንመክር፣ ከስምምነት ላይ ሳንደርስና ሽግግሩን ሊመሩ የሚችሉ ተቋማትን ሳናደራጅ የኢሕአዴግን አገዛዝ ለማስወገድ ዕርምጃ ብንወስድ የምንፈልገውን ለውጥ ማምጣት የምንችል አይመስለኝም። መንግሥትን በትጥቅ ትግል ለመጣል እንታገላለን የሚሉ የፖለቲካ ኃይሎች አሉ፡፡ እኔ በእሱ አላምንም፡፡ ከዘመን ዘመን ሲንከባለሉ የመጡትና በየጊዜው የሚጨመሩት የአገራችን ችግሮች ይበልጥ እየሰፉና እየተወሳሰቡ በመሄድ ላይ ናቸው። ችግሮቻችንን ለመፈተሽና መፍትሔዎችን ለማመንጨት የሰከነና ሀቀኛ የሆነ ውይይት ከማድረግ ውጪ አማራጭ የለም ባይ ነኝ። የገጠሙንን አገራዊ ችግሮች ስፋትና ጥልቀት ለመገምገምም ሆነ መፍትሔዎችን ለማመንጨት ከመወያየት የተሻለ መላ የለም። ሕዝብ በተለያየ መንገድ እየተሰባሰበ የሚወያይባቸውና ሐሳብ የሚለዋወጥባቸው፣ እንዲሁም በሙያና በጥቅም ማኅበራት በነፃነት እየተደራጀ ኅብረትና አቅም ፈጥሮ መብቱን ሊያስከብር የሚችልባቸው ልዩ ልዩ ሲቪክ ማኅበራት እንዳይንቀሳቀሱ ዕቀባ ሲደረግ ሌላ መንገድ መፈለጉ አይቀርም። ሃይማኖታዊና ብሔረሰባዊ ማንነትን መሠረት ያደረጉ እንቅስቃሴዎችና ህቡዕና ጽንፈኛ የሆኑ ቡድኖች የበለጠ ጉልበት የሚያገኙት እንደዚህ ባለ የታፈነ የፖለቲካ ከባቢ ውስጥ መሆኑ ተደጋግሞ የታየ ጉዳይ ነው።
